Само з’яўленне ў Віцебску той кансерваторыі наўпрост звязана з сацыяльна-культурным эксперыментам, які абрынуўся на горад пасля Кастрычніка і які сёння мы называем “Віцебскім рэвалюцыйным авангардам”. Дзякуючы свайму геаграфічнаму становішчу і шчасліваму збегу абставін горад на Дзвіне тады стаў цэнтрам прыцягнення для людзей творчых прафесій, якія ў разбэрсанай грамадзянскай вайной краіне апынуліся на мяжы выжывання. Віцебску пашчасціла аказацца ўбаку ад франтоў Першай сусветнай вайны і збройнага супрацьстаяння вайны Грамадзянскай. Да таго ж ён меў зручныя транспартныя камунікацыі з Петраградам і Масквой. З гэтай прычыны сюды перабралася шмат людзей культуры ў надзеі перачакаць тут, ва ўмовах адноснай бяспекі, вайну і крывавыя класавыя разборкі.